Γνωμοδότηση σχετικά με την πρόταση οδηγίας του Συμβουλίου για τη δέκατη πέμπτη τροποποίηση της οδηγίας 76/769/ΕΟΚ περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (1) (94/C 133/03)

Στις 7 Δεκεμβρίου 1993, και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα περιβάλλοντος, δημόσιας υγείας και κατανάλωσης, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του την 1η Φεβρουαρίου 1994. (Εισηγητής: ο κ. Proumens, συνεισηγητές: οι κ. Jaschick και de Knegt).

Κατά την 313η σύνοδο ολομέλειας (συνεδρίαση της 23ης Φεβρουαρίου 1994), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Γενικές παρατηρήσεις

1.1. Η παρούσα πρόταση, η οποία έχει ως βάση το άρθρο 100 Α, αποσκοπεί στην εναρμόνιση των διατάξεων περί προστασίας των καταναλωτών οι οποίες θεσπίσθηκαν σε ορισμένα κράτη μέλη, κυρίως δε στη Γαλλία, μετά από ατυχήματα που προκλήθηκαν από προϊόντα όπως αυτά για τα οποία κάνει λόγο η πρόταση ή από συναφή προϊόντα.

1.2. Η ΟΚΕ συμφωνεί απόλυτα με αυτή την άποψη εφόσον αποβλέπει στην προστασία των χρηστών και ιδιαίτερα των παιδιών, δεδομένων των ειδικών συνθηκών μέσα στις οποίες χρησιμοποιούνται συνήθως, συνθηκών όπου το εορταστικό κλίμα, για να μην πούμε η κατάσταση μέθης, κάνει τον καταναλωτή να μην λαμβάνει τις απαραίτητες προφυλάξεις κατά τη χρήση (παράδειγμα: οικογενειακές εορτές, Χριστούγεννα, γενέθλια, περίοδος των Αποκριών), γεγονός που αυξάνει τους κινδύνους.

1.3. Η Επιτροπή, ωστόσο, προέβλεψε μία διαδικασία παρέκκλισης ούτως ώστε οι επιχειρήσεις που θα διαθέτουν έναν επαρκώς αιτιολογημένο φάκελλο, να μπορούν να κάνουν χρήση εύφλεκτων ουσιών ή παρασκευασμάτων εφόσον οι κίνδυνοι ανάφλεξης είναι μηδενικοί υπό κανονικές και λογικά προβλέψιμες συνθήκες.

1.4. Πρέπει εξάλλου να τονισθεί ότι ο μεγαλύτερος κίνδυνος που ενέχουν τα εν λόγω προϊόντα έγκειται στο γεγονός ότι διατίθενται υπό τη μορφή συσκευών αερολυμάτων τα προωθητικά αέρια των οποίων είναι εύφλεκτα, υπό την έννοια της οδηγίας 67/548/ΕΟΚ.

2. Ειδικές παρατηρήσεις

2.1. Στην Επιτροπή αναφέρθηκε η περίπτωση ορισμένων ατυχημάτων τα οποία προκλήθηκαν από εύφλεκτα προϊόντα υπό τη μορφή αερολυμάτων, ή εν πάση περιπτώσει η Επιτροπή έλαβε γνώση αυτών. Μολονότι οι περιπτώσεις αυτές είναι, ευτυχώς, αρκετά σπάνιες, είναι σαφές ότι, εφόσον θίγουν τη σωματική ακεραιότητα των χρηστών και ιδιαίτερα των παιδιών, οι διατάξεις της παρούσας πρότασης δικαιολογούνται, πολύ περισσότερο που μετριάζονται από τη δυνατότητα παρεκκλίσεων.

2.2. Η διατύπωση που εμφανίζεται στο Παράρτημα «ως εύφλεκτες, λίαν εύφλεκτες και εξόχως εύφλεκτες», ενδέχεται να οδηγήσει σε σύγχυση, είτε τις εθνικές αρχές, είτε τις επιχειρήσεις. Θα ήταν σκόπιμο να διευκρινίσει η Επιτροπή τους όρους αυτούς, είτε στις «αιτιολογικές σκέψεις», είτε σε «υποσημείωση».

2.3. Το κεφάλαιο στο οποίο γίνεται λόγος για την παρέκκλιση βρίσκεται σε απόλυτη συμφωνία με το κείμενο της οδηγίας 75/324/ΕΟΚ, όπως αυτή τροποποιήθηκε [και εγκρίθηκε από το Συμβούλιο στις 6 Ιανουαρίου 1994 (2)].

Πρέπει να σημειωθεί σχετικά, ως απάντηση στις σκέψεις που εξέθεσε το τμήμα, ότι ο φάκελλος για τον οποίο έγινε λόγος θα πρέπει να καταρτίζεται βάσει «δοκιμαστικών μεθόδων» για τις οποίες, τον Οκτώβριο του 1993, συγκροτήθηκε μία ομάδα εργασίας από την Επιτροπή.

2.4. Μολονότι δεν υπάρχει πρόθεση να αμφισβητηθεί το έργο αυτής της ομάδας εργασίας, θα ήταν ωστόσο σημαντικό οι αρμόδιες αρχές των κρατών μελών που θα κρίνουν το βάσιμο των αιτήσεων παρεκκλίσεως που θα τους υποβάλλονται, να τις εξετάζουν με τη μεγαλύτερη προσοχή, ούτως ώστε να αποφεύγεται κάθε κατάχρηση ή φαινόμενο χαλαρότητας.

3. Ειδικές παρατηρήσεις

3.1. Πρέπει να σημειωθεί ότι, αυτή τη στιγμή, ορισμένα από τα εν λόγω προϊόντα διατίθενται υπό τη μορφή αερολυμάτων τα οποία περιλαμβάνουν ως προωθητικό αέριο το CFC F22, το οποίο δεν ενέχει μεν κινδύνους ανάφλεξης, αλλά πρόκειται να απαγορευθεί στα τέλη του 1994, μετά την εφαρμογή του Πρωτοκόλου του Μόντρεαλ για τα αέρια που καταστρέφουν τη στιβάδα του όζοντος.

Η εν λόγω διάταξη δημιουργεί την ανάγκη ενός επαναπροσδιορισμού των προϊόντων αυτών ο οποίος να λαμβάνει υπόψη τις συνέπειες της παρούσας πρότασης.

Βρυξέλλες, 23 Φεβρουαρίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 306 της 12. 11. 1993, σ. 14.

(2) Οδηγία 94/1/ΕΚ της 6ης Ιανουαρίου 1994 (ΕΕ αριθ. L 23 της 28. 1. 1994).